*Scar*er en fotoutstilling med bilder fra de to åstedene for terroren 22. juli, tatt av kunstneren Werner Anderson mellom 2016 og 2021.

Utstillingen inviterer publikum til å reflektere rundt perspektiver, nærhet og avstand, og hvordan vi som enkeltmennesker og samfunn velger hva vi ser når vi nærmer oss den vanskelige historien. Hva er det mulig å forstå, hva ønsker vi å ta innover oss fra terrorangrepet? Hva forblir skjult, hva skyver vi helst til side?

Hva vil det si å *se*?

Et arr er et synlig spor på kroppen som danner en eksplisitt forbindelse mellom fortid og nåtid. Arrene våre vitner både om det vonde som har skjedd — og om muligheten for fornyelse. Slik speiler også tittelen i utstillingen — *Scar* — den dobbeltheten som ofte preger minneprosesser på individuelt og kollektivt plan etter store, traumatiske hendelser.

Tematikken understøttes av Andersons poetiske formspråk, der komposisjon, materialitet, dimensjoner og fargekontraster spiller en viktig rolle. Motivenes tilsynelatende skjønnhet pålegger publikum et valg knyttet til hva det vil si å betrakte fortiden i nåtiden. Valget handler både om ståsted, og om hva vi velger å se.

*Scar*vises som en kunstinstallasjon i to deler: Landskapsbildene fra Utøya er fotografert med 360-graders kamera og eksponert på infrarød film. Svart-hvitt-bildene fra Regjeringskvartalet viser detaljer og utsnitt av forvridd stål i vraket etter bombebilen. Terrorangrepet i 2011 er bakteppe og motiv for begge, men perspektivet og ståstedet er ulikt.

Utstillingen omhandler alle de usynlige lagene som finnes i historiene om 22. juli, og motsetningene som kommer til syne når vi retter blikket mot de dype sporene 22. juli har satt i samfunnets vev.

Slik oppfordrer kunstneren publikum til å fortsette å stille nye spørsmål i samtalen om 22. juli.

Fotoserien *Scar*utstilles i 22. juli-senteret fra 14. juli 2022-26. februar 2023.